«Ազատ տնտեսական գոտիների մասին» ՀՀ օրենքում փոփոխություն կատարելու մասին» ՀՀ օրենքի նախագիծն առաջին ընթերցմամբ հանձնաժողովականներին է ներկայացրել հիմնական զեկուցող ՀՀ տնտեսական զարգացման եւ ներդրումների նախարար Արծվիկ Մինասյանը: Օրենքն ընդունվել է 2011 թվականի մայիսի 25-ին: Ներկայում ՀՀ-ում գործում է չորս ազատ տնտեսական գոտի, որոնցում գործունեության թույլտվություն է ստացել 13 շահագործող: Ըստ նախարարի՝ առաջարկվող փոփոխությունները պայմանավորված են առ այսօր ի հայտ եկած խնդիրների լուծման, ինչպես նաեւ 2010թ. հունիսի 18-ի «Մաքսային միության մաքսային տարածքում ազատ (հատուկ) տնտեսական գոտիների եւ ազատ մաքսային գոտի մաքսային ընթացակարգի հարցերով» համաձայնագրի եւ ԵԱՏՄ մաքսային օրենսգրքի դրույթներին համապատասխանեցնելու անհրաժեշտությամբ: